Galterius, divina miseratione Carnotensis ecclesie minister humilis, universis Christi fidelibus presentes, litteras inspecturis in Domino salutem. Noverit universitas vestra quod cum controversia verteretur inter nos, ex una parte, et abbatem et conventum Sancti Benedicti Floriacensis, ex altera, super jure patronatus ecclesie Summicampi, nostre diocesis, coram reverendo patre episcopo Aurelianensi et conjudicibus suis, tamdem, post multas altercationes et allegationes mediantibus bonis viris, pro bono pacis compromisimus nos et dicti monachi in venerabiles viros et discretos A., Senonensem, et L., Aurelianensem decanos, tandem vero, inquisitione per nos ipsos plenius facta secundum nostram conscientiam, quoniam non volebamus nec intendebamus jus alienum aliquatenus usurpare et etiam per ipsos arbitros facta similiter inquisitione diligenti, tam per nos ipsos quam per eosdem arbitros recognitum fuit et declaratum jus patronatus supradicte ecclesie Summicampi esse monasterii Sancti Benedicti Floriacensis et ad idem monasterium indubitanter pertinere. In cujus rei testimonium et cautelam presentes litteras sepedicto monasterio concessimus, sigilli nostri munimine roboratas. Actum anno gratie M° CC° vicesimo secundo, mense augusto.